**Indholdsskabelon:** Kontaktinformation

**Placering**: På alle grensider, under ’Bliv spejder’-siden, under ’Om gruppen’, under ’Bestyrelse’ og flere.

**Hvorfor?**

Når en forælder kontakter en spejdergruppe, oplever mange desværre, at de aldrig får svar efter henvendelsen. Dette er ofte fordi, at kontaktoplysningerne på siden ikke er korrekte, eller at gruppen ikke tjekker de mails, der er indtastet som kontaktoplysninger. Det er derfor vigtigt, at I som webansvarlige/ledere/gruppeledere sørger for, at den information, der fremgår på afdelingernes og gruppens undersider, er korrekt, og at I er opmærksomme på, at alle henvendelser bliver besvaret.

**Hvordan?**

Er du i tvivl om, hvordan du opdaterer kontaktoplysningerne, der fremgår på gruppeweb? Se videovejledningen om, hvordan informationerne opdateres i Medlemsservice: [Link til video](https://youtu.be/0B_cCWZMsqI)

**Hvad skal der stå?**

Når der indtastes kontaktoplysninger på hjemmesiden, er det vigtigt, at I har et præcist overblik over, hvilke oplysninger, der står, og hvor de står. Jo flere kontaktoplysninger I skriver ind på siden, jo flere platforme skal I sørge for at være aktive på og håndtere henvendelser fra.

Det kan derfor være en god idé for hver gren at beslutte, hvis telefonnummer og mail (eller blot en af delene) der står på, og at I på spejdermøderne tjekker for henvendelser, hvis I ikke i forvejen tjekker regelmæssigt.

Derudover er det en fordel at beslutte, hvem der står for at besvare henvendelser på eventuelle fælles facebooksider, Instagramsider, info/kontaktmails og andet. Opret eventuelt et automatisk mailsvar, hvor I noterer de dage i tjekker mails, og hvornår man kan forvente at få svar.